23 Mawrth 2017

|  |  |
| --- | --- |
| **Teitl y Papur** | Diweddariad Llesiant, Iechyd a Diogelwch |
| **Cyfeirnod y Papur:** | **NRW B B 14.17** |
| **Noddir y Papur gan:** | Ashleigh Dunn |
| **Cyflwynir y Papur gan:** | Emyr Roberts |

|  |  |
| --- | --- |
| **Diben y Papur:** | Craffu |
| **Argymhelliad:** | Nodi materion a chynnydd a wnaed hyd yn hyn |

|  |  |
| --- | --- |
| **Effaith:** Noder – efallai nad yw pob pennawd yn berthnasol i'r pwnc | Sut y mae'r cynigion yn y papur hwn yn helpu CNC i gyflawni egwyddorion Deddf Llesiant Cenedlaethau'r Dyfodol o ran:  **Edrych ar y tymor hir:**  **Mabwysiadu dull integredig:**  **Cynnwys amrywiaeth o'r boblogaeth:**  **Gweithio mewn modd cydweithrediadol:**  **Atal problemau rhag digwydd:**  Mae map ffordd Cyfoeth Naturiol Cymru yn disgrifio sut mae ein llwyddiant yn dibynnu ar y ffordd rydym yn gweithio gyda’n gilydd i greu Cymru well. Mae'r map ffordd yn nodi ein gweledigaeth a’r hyn y byddwn yn ei wneud i'w gwireddu. Trwy'r gwaith a wnawn a'r ffordd rydym yn ei wneud, bydd Cyfoeth Naturiol Cymru yn gwneud cyfraniad cadarnhaol at wella llesiant, iechyd a diogelwch ein staff a'n cwsmeriaid ledled Cymru. Mae ein gwerthoedd yn golygu y byddwn yn gyfrifol ac yn atebol am ein gweithredoedd ac y byddwn yn gweithredu i gadw ein hunain ac eraill yn ddiogel hefyd. |

**Pwnc**

1. Diweddariad Llesiant, Iechyd a Diogelwch ar gyfer Bwrdd Cyfoeth Naturiol Cymru.

**Cefndir**

2. Mae'r papur briffio hwn yn disgrifio'r prif faterion a datblygiadau diweddar mewn perthynas â llesiant, iechyd a diogelwch, gan roi diweddariad, y prif ystadegau a dadansoddiad yn ogystal â chrynodeb byr o'r cynnydd a wnaed o ran materion penodol.

**Asesiad**

**Llesiant ac iechyd**

**Ystadegau absenoldeb oherwydd salwch ar gyfer 2016–17**

3. O fis Ebrill 2016 i fis Ionawr 2017, y gyfradd dreigl ar gyfer absenoldeb oherwydd salwch am y flwyddyn yw 5.9 diwrnod wedi’u colli i bob gweithiwr y flwyddyn, sy'n cyfateb i 2.7%. Meincnod Cyfoeth Naturiol Cymru yw dim mwy na saith diwrnod wedi’u colli i bob gweithiwr, sy'n cyfateb i 3.1%. Mewn cymhariaeth, mae data 2016 GIG Cymru yn dangos bod ein cyfradd absenoldebau'n is na GIG Cymru, oedd â chyfradd absenoldeb o 5.1%, ac yn is nag ymddiriedolaeth y GIG a berfformiodd orau (Iechyd Cyhoeddus Cymru), lle cafwyd cyfradd absenoldebau o 3.4%. Mae cymariaethau blaenorol wedi dangos bod cyfraddau absenoldebau Cyfoeth Naturiol Cymru yn gymharol neu'n llai na sefydliadau eraill y sector cyhoeddus. Mae'r tabl isod yn dangos y duedd absenoldebau a gofnodwyd yn ôl dyddiau fesul mis ers Ionawr 2016.

4. Mae ein data'n parhau i gadarnhau bod system MyNRW bellach yn cael ei defnyddio'n amlach i gofnodi absenoldebau salwch ac rydym yn gweithio i barhau'r datblygiad hwn. Er enghraifft, roedd cofnodi absenoldebau wedi cynyddu o 51% ym mis Rhagfyr 2016 o gymharu â'r un cyfnod yn 2015.

5. Iechyd meddwl oedd y prif reswm dros absenoldebau salwch ym mis Rhagfyr, ac roedd anhwylderau'r system anadlu a'r system dreulio'n ail ac yn drydydd yn y drefn honno.

6. Mae'r nifer o absenoldebau a gofnodwyd lle na roddwyd rheswm wedi gostwng y mis hwn i 4% o'r holl absenoldebau adroddedig. Byddwn yn parhau i weithio i leihau'r achosion hyn ymhellach a gwella ansawdd ein data. I wella ein perfformiad ymhellach, rydym yn annog rheolwyr llinell yn weithgar i sicrhau nad oes ganddynt unrhyw gofnodion absenoldeb salwch anghyflawn a bod yr holl wybodaeth absenoldeb salwch wedi'i chyflwyno'n gywir gyda'r categori absenoldeb salwch ar gyfer yr holl salwch crybwylledig.

7. Mae ein data iechyd galwedigaethol yn cael ei roi i ni ar sail chwarterol gan ein darparwr iechyd galwedigaethol, fel yr amlinellir yn nhermau'r contract. Yn y chwarter diweddaraf, mae ein data iechyd galwedigaethol yn dangos bod 55% o'n hatgyfeiriadau gan reolwyr yn gysylltiedig â phroblemau iechyd meddwl, cynnydd o'r 40% a gofnodwyd yn y chwarter blaenorol. Mae 37% o'r atgyfeiriadau iechyd meddwl hynny'n gysylltiedig â straen yn y gweithle – canran debyg i'r chwarter blaenorol. Adroddir bod baich gwaith, newid swyddogaeth a diffyg arweinyddiaeth yn achosi straen sy'n gysylltiedig â gwaith. Ceir manylion pellach ar gyfer cyfnod mis Hydref i fis Rhagfyr yn y tabl isod. Sylwer bod y data'n dangos nad yw achosion iechyd meddwl bob amser o ganlyniad i un achosydd straen ac efallai y ceir cyfuniad o broblemau, e.e. problemau yn y gweithle a phroblemau personol.

|  |  |  |  |  |  |  |
| --- | --- | --- | --- | --- | --- | --- |
| **Mis** | **Atgyfeiria-dau** | **Iechyd meddwl** | **Straen personol** | **Pryder** | **Straen yn y gweithle** | **Achosion** |
| Hydref 2016 | 10 | 6 | 2 | 2 | 2 | Baich gwaith, newid swyddogaeth |
| Tachwedd 2016 | 13 | 7 | 0 | 4 | 3 | Baich gwaith, diffyg cefnogaeth/ arweinyddiaeth |
| Rhagfyr 2016 | 6 | 3 | 2 | 0 | 1 | Newid strwythurol |
| **Cyfanswm** | 29 | 16 | 4 | 6 | 6 |  |

**Mentrau llesiant a datblygiadau**

8. Rydym wedi datblygu darlun cliriach sy'n dangos ein sefyllfa mewn perthynas ag absenoldebau ac iechyd meddwl, ac rydym yn ymwybodol iawn bod angen rheoli'r problemau hyn yn effeithiol. Mae arweinwyr a rheolwyr yn gweithio'n weithgar ar fesurau i atal ac ymdrin â phroblemau iechyd meddwl, gan gydnabod effaith bosibl gwerthuso swyddi, adolygiadau meysydd busnes, dylunio sefydliadol a'r Cynllun Ymadael Gwirfoddol ar staff. Rydym hefyd yn atgyfnerthu'r angen i reolwyr llinell ddefnyddio'r dulliau sydd ar gael i atal a rheoli absenoldeb oherwydd iechyd meddwl, e.e. iechyd galwedigaethol, rhaglen cymorth i weithwyr a defnyddio'r asesiad risg straen.

9. Mae dadansoddiad o absenoldeb iechyd meddwl ac atgyfeiriadau iechyd meddwl gan reolwyr at ein darparwr iechyd galwedigaethol yn dangos bod staff sy’n dangos arwyddion o straen neu sy'n dioddef o straen mewn gwirionedd yn cael eu hatgyfeirio ar gyfer asesiad a chymorth. O fis Hydref 2016 i fis Rhagfyr 2016, cofnodwyd oddeutu 71 digwyddiad o absenoldeb oherwydd problemau iechyd meddwl, nifer tebyg i'r chwarter blaenorol. Gwnaethpwyd 16 atgyfeiriad ar gyfer problemau iechyd meddwl yn yr un cyfnod, eto nifer tebyg i'r chwarter blaenorol. Rydym yn parhau i godi ymwybyddiaeth o argaeledd y broses atgyfeirio fel rhan o'r weithdrefn asesu risg straen trwy ymgysylltu â grwpiau arwain a thrwy atgoffa'r staff yn gyson am y polisïau a gweithdrefnau rydym wedi eu rhoi ar waith i helpu i atal a rheoli'r problemau hyn.

10. Rydym wedi sefydlu nifer o fentrau ac wedi codi ymwybyddiaeth i gefnogi ein hymrwymiad i iechyd a llesiant yn Cyfoeth Naturiol Cymru, gan gynnwys y canlynol:

* Diwrnod Canser y Byd – 4 Chwefror
* Wythnos Ymwybyddiaeth Cam-drin Rhywiol a Thrais Rhywiol – 6–12 Chwefror
* Wythnos Ymwybyddiaeth Anhwylderau Bwyta – 27 Chwefror – 5 Mawrth
* Cylchlythyrau misol *Care First* – Byddwch yn egnïol yn 2017 ('Get Active in 2017'); Awgrymiadau ar gyfer yfed llai o alcohol
* Erthyglau ar Yammer ynglŷn â sut y gall ymarfer corff eich gwneud chi'n hapusach; ACAS Iechyd Meddwl yn y Gwaith.

11. Rydym yn adolygu darparwyr posibl ar gyfer rhaglen llesiant cyflogeion i leihau absenoliaeth a phresenoliaeth, a allai yn eu tro wella cynhyrchiant, yr amgylchedd gweithio ac, yn y pen draw, effeithiolrwydd cyllidebau ac elw net. Bydd y darparwr yn ein helpu i ddatblygu a chyflenwi ymgyrchoedd llesiant yn y gweithle a fydd yn sicrhau bod ein gweithle'n 'Hybu Iechyd'. Byddai ymgyrchoedd o'r fath yn cynnwys digwyddiadau sgrinio iechyd megis sesiynau *Know your Numbers!* a diwrnodau ymwybyddiaeth llesiant. Rydym yn gobeithio cyflenwi'r rhaglen hon yn ystod blwyddyn ariannol 2017/18.

12. Roedd yr holl fentrau hyn yn atgoffa staff am y ffyrdd o edrych ar eu holau eu hunain a'u cydweithwyr yn y gwaith a thu allan i'r gwaith, ac yn eu hannog i wneud hynny. Tynnwyd sylw'r staff at y mentrau hyn trwy ein mewnrwyd, diweddariadau ein cylchlythyr misol i reolwyr, tudalennau Yammer, a thrwy ymgysylltu yn ystod Fforymau Iechyd, Lles a Diogelwch lleol a chyfarfodydd tîm.

**Iechyd a Diogelwch**

**Prif ystadegau damweiniau a digwyddiadau trwch blewyn ar gyfer 2016–17 ar 31 Ionawr 2017 gyda ffigyrau blwyddyn lawn 2014–15 a 2015–16 er mwyn cymharu**

|  |  |  |  |  |
| --- | --- | --- | --- | --- |
|  | **Digwyddiadau ers y diweddariad diwethaf** | **Digwyddiadau (2016–17 – hyd yn hyn yn ystod y flwyddyn)** | **Blwyddyn lawn 2015–16** | **Blwyddyn lawn 2014–15** |
| Rheoliadau Adrodd ar Anafiadau, Clefydau neu Ddigwyddiadau Peryglus – staff | 0 | 9 | 12 | 0 |
| Digwyddiadau colli amser – staff | 1 | 4 | 8 | 2 |
| Digwyddiadau, dim colli amser – staff | 9 | 80 | 96 | 55 |
| Digwyddiadau trwch blewyn – staff | 32 | 204 | 304 | 131 |
| Adolygiadau o ddigwyddiadau difrifol | 1 | 9 | 3 | 4 |
| Digwyddiadau – contractwyr | 0 | 5 | 6 | 60 |
| Digwyddiadau – y cyhoedd | 11 | 61 | 60 |
| Digwyddiadau trwch blewyn – contractwyr | 3 | 55 | 88 | 98 |
| Digwyddiadau trwch blewyn – y cyhoedd | 3 | 22 | 76 |

|  |
| --- |
| * Digwyddiad o dan Reoliadau Adrodd ar Anafiadau, Clefydau neu Ddigwyddiadau Peryglus 1995 (RIDDOR) yw math o ddigwyddiad y mae’n rhaid hysbysu'r Awdurdod Gweithredol Iechyd a Diogelwch amdano. * Digwyddiad colli amser yw pan fo aelod o staff yn cael ei anafu wrth wneud ei waith a’i fod wedi cael amser i ffwrdd o’r gwaith wedi hynny neu wedi bod yn cyflawni dyletswyddau ysgafn yn sgil yr anafiadau a gafodd (rhaid hysbysu amdano o dan RIDDOR os yw’n para dros saith diwrnod). Mae colli amser yn dechrau'r diwrnod cyntaf ar ôl i’r unigolyn gael ei anafu. * Digwyddiad dim colli amser yw pan fo aelod o staff yn cael ei anafu wrth wneud ei waith ond bod angen mân driniaeth cymorth cyntaf arno'n unig ac felly nad oes angen iddo gymryd amser i ffwrdd o’r gwaith. Mae digwyddiadau dim colli amser yn cynnwys difrod eiddo i gerbydau ac offer Cyfoeth Naturiol Cymru. * Digwyddiad trwch blewyn yw digwyddiad heb ei gynllunio neu heb ei reoli nad yw’n achosi anaf, salwch neu ddifrod, ond a allai wneud hynny. * Mae anafiadau aelodau o’r cyhoedd yn ymwneud yn bennaf â damweiniau ar feiciau mynydd ar ein llwybrau pwrpasol, a llithro, baglu a syrthio ar lwybrau cerdded. Cynhelir asesiad risg ac archwiliadau rheolaidd ar y llwybrau ac maent yn cael eu harchwilio yn dilyn damwain hefyd. * Mae digwyddiadau trwch blewyn sy’n ymwneud â’r cyhoedd ar y cyfan yn achosion o dresmasu gan y cyhoedd ar safleoedd cynaeafu byw. |

**Diweddariadau iechyd a diogelwch cyfredol**

**Diweddariadau RIDDOR a digwyddiadau colli amser**

13. Ni fu unrhyw ddigwyddiadau y gellir eu hadrodd dan RIDDOR ers y diweddariad diwethaf.

14. Mae un digwyddiad colli amser wedi cael ei adrodd a oedd yn ymwneud â digwyddiad traffig ffordd a achoswyd gan yrrwr trydydd parti yn y gogledd. Profodd dau aelod o staff Cyfoeth Naturiol Cymru ddoluriau, boenau a chleisiau ond nid oeddent wedi'u hanafu'n ddifrifol.

**Diweddariadau ar ddigwyddiadau trwch blewyn**

15. Mae adroddiadau o ddigwyddiadau trwch blewyn ar gyfer y cyfnod hwn yn parhau i fod yn isel o'u cymharu â blynyddoedd blaenorol ac mewn perthynas â chyfanswm y digwyddiadau hyd yn hyn eleni. Fodd bynnag, rydym yn dal i gyflawni'r camau a nodwyd yn y diweddariad blaenorol, e.e. hyfforddiant i bob rheolwr llinell ynghylch sut i adrodd ac ymchwilio i ddigwyddiadau a rheoli risgiau iechyd a diogelwch, cefnogi'r busnes trwy ymgyrchoedd ac ymgysylltu, darparu padiau digwyddiadau trwch blewyn ar gyfer staff maes, ac ail-ddyroddi canllawiau cyflym ynghylch sut i ddefnyddio AssessNET. Rydym wedi mewnosod eicon y system hysbysu AssessNET ar holl sgriniau bwrdd gwaith Cyfoeth Naturiol Cymru fel modd o wella mynediad at y dull hwn o hysbysu ymhellach. Caiff gwelliannau pellach o ran hygyrchedd gwybodaeth llesiant, iechyd a diogelwch eu rhoi ar waith erbyn 1 Ebrill.

**Adolygiadau o ddigwyddiadau difrifol**

16. Mae un adolygiad newydd o ddigwyddiad difrifol (rhif 9 isod) wedi cael ei gomisiynu ers y diweddariad diwethaf. Ceir gwybodaeth bellach a diweddariadau ar yr holl adolygiadau o ddigwyddiadau difrifol byw yn y tabl isod.

|  |  |  |  |  |  |
| --- | --- | --- | --- | --- | --- |
| **Rhif** | **Dyddiad** | **Disgrifiad** | **Lleoliad** | **Statws** | **Y gwersi a ddysgwyd** |
| 8 | 31 Hydref 2016 | Peiriant cynaeafu wedi troi ar ei ben | Bronwinion, Cwm Einion, Aberystwyth | Ymchwiliad wedi'i gwblhau. Yn aros i'r adroddiad terfynol gael ei gymeradwyo. | Mae'r adolygiad yn y camau terfynol ac mae wedi dod i gasgliad yr achoswyd y digwyddiad gan wrthdrawiad â bôn coeden cudd a diffyg sylw ar ran y gyrrwr. Mae argymhellion yn canolbwyntio hefyd ar rai materion anghyfraniadol mewn perthynas â darparu asesiadau risg a datganiadau dulliau penodol i'r safle. |
| 9 | 4 Ionawr 2017 | Wrth dynnu chwyn, llithrodd y turiwr i mewn i gwrs dŵr | Afon Gele, Clwyd – y gogledd-ddwyrain | Ymchwiliad wedi'i gwblhau, ynghyd ag adolygiad atodol. Adroddiad terfynol wedi'i gymeradwyo. | Argymhellion i'r sefydliad adolygu'r math hwn o waith a gwerthuso ac argymell yr arferion gweithio gorau posibl ar gyfer adfer peiriannau o ddŵr. |

**Adolygiadau cyfredol**

17. **(Newydd) Adolygiad o ddigwyddiad difrifol (9) yn ymwneud â thuriwr yn llithro i mewn i gwrs dŵr –** Wrth glirio chwyn, llithrodd turiwr o'r lan i mewn i'r cwrs dŵr yn Afon Gele. Ni chafodd y gweithiwr ei anafu, ond methodd ag achub y peiriant ei hun am fod y rhan honno o Afon Gele yn agored i ddylanwad llanwol. Oherwydd llanw a oedd yn dod i mewn, gwnaethpwyd trefniadau i drydydd parti adfer y peiriant y diwrnod wedyn. Er y rhoddwyd cynllun cyfnod adeiladu ac anerchiad blwch offer (‘toolbox talk’) ar gwmpas y gwaith, ni ragnodwyd mannau i dorri'r chwyn ac roedd gweithredwr y peiriant am dynnu cymaint o chwyn â phosibl. Er na ystyriwyd bod amodau'r tir yn ffactor cyfrannol, roedd y peiriant naill ai'n rhy agos at ymyl y dŵr neu estynnodd y droslath tuag at ei therfyn fwyaf gan newid craidd disgyrchiant y peiriant ac achosi iddo lithro i mewn i'r dŵr. Mae'r adolygiad wedi'i gwblhau a chynigiwyd camau gweithredu sydd wrthi'n cael eu hadolygu.

18. **(Diweddariad) Adolygiad o ddigwyddiad difrifol (8) yn ymwneud â pheiriant cynaeafu a oedd wedi troi ar ei ben ym Mronwinion, Aberystwyth –** Gwnaeth peiriant cynaeafu droi ar ei ochr mewn safle cynaeafu cynhyrchu uniongyrchol ar 31 Hydref. Roedd y peiriant cynaeafu'n cael ei ddefnyddio gan ac yn eiddo i gontractwr, ac ni chafwyd unrhyw anafiadau na difrod i'r peiriant. Roedd y peiriant wedi mynd i gyflwr pŵer isel 'modd llipa' ac roedd y gweithredwr yn ceisio bacio'n ôl i ffordd y goedwig pan lithrodd y peiriant oddi ar y mat malurion, gan daflu'r peiriant oddi ar ei echel, a'i droi ar ei ochr. Mae'r adolygiad yn ei gamau terfynol ac mae wedi dod i gasgliad yr achoswyd y digwyddiad gan gyfuniad o fôn uchel cudd a sylw'r gweithredwr yn cael ei dynnu gan larymau rhybudd yn canu yn y caban. Mae argymhellion wedi canolbwyntio hefyd ar rai materion anghyfraniadol a amlygwyd mewn perthynas â darparu asesiadau risg a datganiadau dulliau penodol i'r safle.

|  |
| --- |
| **Diweddariadau eraill**  19. **Syndrom Dirgryniad Braich–Llaw –** Mae gwaith i gwblhau ein cynllun gweithredu, a atodir yn Atodiad 1, yn barhaus ac mae rheolwyr sy'n rheoli staff sy'n defnyddio offer dirgrynu'n gwneud cynnydd trwy ddiweddaru'r cynllun â chamau a gymerwyd i reoli'r risg. Mae'r rhaglen monitro galwedigaethol hefyd yn barhaus, ac ni nodwyd unrhyw achosion pellach o symptomau'n gysylltiedig â syndrom dirgryniad braich–llaw. Rydym wedi canfod system monitro dirgryniadau hefyd i wella'r modd yr ydym yn mesur datguddiad i ddirgryniadau. Bydd hyn yn cynnwys staff yn gwisgo dyfais arddwrn gwisgadwy sy'n mesur dirgryniadau'n uniongyrchol, gan gael gwared ar yr angen i gofnodi cyfnodau gweithio a math o gyfarpar trwy law. Mae hyn yn gam sylweddol ymlaen at wella ein system rheoli risgiau i leihau'r risg o ddatguddiad i ddirgryniadau. Mae'r system newydd wedi'i rhaglennu i gael ei chyflwyno yn ystod blwyddyn ariannol 2017/18. |
|  |

20. **Digwyddiadau gyrru –** Ar ôl derbyn ymholiadau yng nghyfarfod blaenorol y Bwrdd, rydym wedi comisiynu adolygiad o ddigwyddiadau gyrru a gofnodwyd yn 2016. Mae'r adolygiad wedi'i atodi yn Atodiad 2. Yn gryno, cynghorodd yr adolygiad fod angen polisi risg ffordd galwedigaethol clir, ynghyd ag adolygiad o fflyd a systemau Cyfoeth Naturiol Cymru a datblygiad ymddygiadol o ran adrodd a datrys digwyddiadau gyda'n cerbydau. Mae adran y fflyd yn ei hail flwyddyn o gyflawni proses amnewid asedau i sicrhau na fydd unrhyw gerbyd Cyfoeth Naturiol Cymru yn hŷn na phum mlwydd oed yn y dyfodol. Mae'r adran wedi adolygu meddiant cyllidebol o gerbydau'r fflyd ledled y busnes ac wedi gweithredu telemateg ledled yr holl fflyd i olrhain defnydd a pherfformiad ac i barhau i godi ymwybyddiaeth o hierarchaeth teithio a pholisïau cysylltiedig â gyrru Cyfoeth Naturiol Cymru.

21. **Gweithio mewn neu ar bwys y dŵr – Archwiliad Mewnol –** Rydym wedi cyflawni adolygiad iechyd a diogelwch ar un o'n gweithgareddau mwyaf peryglus – gweithio mewn neu ar bwys y dŵr. Rhoddwyd gradd sicrwydd gymedrol gyda rhai meysydd y mae angen i ni eu gwella i ddod â'r risg hwn i lefel dderbyniol. Cytunwyd ar gynllun gweithredu i gyflenwi'r gwelliannau a nodwyd, sy'n cynnwys rheolwyr yn ymgymryd â monitro gweithredol, sicrhau hyfforddiant staff a rheolwyr, a chodi ymwybyddiaeth staff o'r asesiadau risg perthnasol.

**Argymhellion**

22. Nodi materion a chynnydd a wnaed hyd yn hyn.

**Risgiau allweddol**

23. Caiff risgiau llesiant, iechyd a diogelwch parhaus eu nodi a'u monitro trwy gyfrwng y gofrestr risg llesiant, iechyd a diogelwch wedi'i diweddaru. Ni ragwelir unrhyw risgiau ychwanegol.

**Goblygiadau Ariannol**

24. Ni ragwelir unrhyw oblygiadau ariannol. Mae buddsoddiad yng ngofynion dysgu a datblygu Cyfoeth Naturiol Cymru wedi'i gynnwys yng nghyllideb hyfforddiant 2016/17. Mae hawliadau atebolrwydd cyflogwr yn bosibl yn y dyfodol mewn perthynas â chlefyd Syndrom Dirgryniad Braich–Llaw.

**Asesu’r Effaith ar Gydraddoldeb**

25. Ni chynhaliwyd asesiad ar gyfer y papur briffio hwn.

Atodiad 1 – Cynllun Gweithredu Rheoli Dirgryniadau Braich–Llaw

Atodiad 2 – Crynodeb o Ddigwyddiadau Risg Ffordd Galwedigaethol Cyfoeth Naturiol Cymru 2016